khistorydata/jeongjo-sjw-relations huggingface dataset:
정조 19년
鄭尙愚以司饔院都提調提調意啓曰本院一年所入較諸所出常患不足而昨秋則以歉荒所捧價布停退浩多本院朔用極甚苟艱他無變通每年十月自均役廳例有受來給代矣今番則先爲取用事分付該廳何如傳曰允
정조 19년
鄭尙愚以兵曹言啓曰慶尙前監司趙鎭宅狀啓道內各邑別試武士優等人矢數講劃年歲居住父名顯祖開錄事纔已啓下而騎芻入格晉州閑良趙沆鐵箭入格東萊閑良朴道謙彦陽閑良盧忠元宜寧閑良李必榮講入格尙州閑良鄭命桓張光麟等六人皆已上來矣昨年別試武士入格人上來後因傳敎宣薦內禁衛取才時以其該道入格技藝更試草記矣今此上來六人依昨年例今日宣薦內禁衛取才時試取何如傳曰允
정조 19년
李勉兢以兵曹言啓曰纔因慶尙前監司趙鎭宅狀啓本道別試武士鐵箭三矢過一百五十步者三人騎芻四中者一人武經中通三書者一人通二書者一人今日宣薦內禁衛取才時以其本道入格技藝試取則東萊閑良朴道謙彦陽閑良盧忠元鐵箭俱未入格宜寧閑良李必榮鐵箭未入格而能擧沙十五斗晉州閑良趙沆騎芻一中尙州閑良鄭命桓六鞱通孫武子略李衛公粗閑良張光麟六韜略尉繚子粗矣敢啓傳曰知道本道試取後所報矢數爲先別單書入大抵近來科宦之不出石竇外者是豈古法乎勸奬之方旣勤飭敎抄上之後若蔑其效則瞻聆所及必當解體嶺南上來武士等爲先除取才士族則直付一內待窠陞實其餘各付各番一竝付料先給官馬權付兼習讀除番三明日當以柳葉箭騎芻鞭芻鐵箭小布武經七書中從自願親臨試藝入格者當有處分試官則壯勇大將訓局文從事爲之依內試射例待令此意知悉可也
정조 19년
李勉兢以兵曹言啓曰宣薦內禁衛取才時三技以上入格人單子書入之意敢啓傳曰知道
정조 19년
李肇源以義禁府言啓曰頃因咸昌縣殺獄罪人朴安成獄事刑曹啓目判付內尙州醴泉善山比安諸守令等關問該道使之指名報來後令該府拿問照法嚴勘事命下故自刑曹關問該道矣善山府使李采今方上來自現拿囚之意敢啓傳曰知道
정조 19년
李肇源以義禁言啓曰鎭東前萬戶李彦豐以軍餉居二自備邊司依事目營門決杖事行會本道矣卽接咸鏡監司趙宗鉉牒呈則李彦豐今年二月已爲遞歸云營門決杖者如已遞歸則令金吾擧行載在大典通編矣李彦豐今方待命拿囚之意敢啓傳曰知道
정조 19년
吏曹啓目粘連啓下是白有亦觀此承政院同副承旨李肇源上疏則以爲臣兄臣始源方帶春秋館編修官臣之修撰官之任自在當遞亟遞臣兼銜亦爲白有臥乎所相避之法下位當遞而翰林兼帶春秋例不得減下是白乎所閣臣兼帶比諸翰林事體尤爲自別是白乎則李始源兼帶春秋不可援下位當遞之例李肇源兼帶春秋館修撰官之任今姑減下何如判付啓依允
정조 19년
行司直洪良浩疏曰伏以臣於向來待罪金吾愚闇顚錯自陷大戾伏蒙聖度涵貸薄從譴黜犯重罰輕感惕交切走伏荒郊杜門訟罪不自意蕩滌之恩出於特旨軍銜遄付爵秩如舊至若參班之命尤是稀異之數無狀賤臣何以得此於君父也臣於是驚惶攢稽涕淚盈襟月前慶禮他不暇顧獲覩曠代之盛典粗伸頌忭之微忱而跡涉冒沒心切靦恧又於千萬意外伏奉分司提擧持授之命臣手奉天牌以首頓地不省所以自措也念臣性本昏鈍年又衰眊當官奉職逐事而僨誤受恩叨榮隨處而辜負每自省檢怵然悸懼及至李顯道之勘配也疏語避辭極其叵測處分下敎至爲嚴截使臣粗有省覺事當亟投絶海窮島以示深惡痛懲之意而緣臣神識迷瞀率爾議定只從尋常島配之例揆以典憲失之太寬臣罪至此實係罔赦縱荷天地之量特霈雨露之澤而自顧丘山之罪倖逭嶺海之誅何敢以已經薄勘而晏然自恕乎至若中間前銜之章原疏未徹傳說不詳而竊聽道路之言攙擧臣名謂與浚賊相親噫嘻是何言也彼浚賊卽千古所無之至妖大慝也本以狐鼠之性逞其豺鴞之毒上而矯誣至尊下而籠絡朝紳貪饕無厭驕淫自恣爲世指目厥惟久矣臣亦雖有同朝顔面而年輩旣甚逈絶宦跡亦無相涉則未嘗徵逐而交好卽理勢之固然也第其凶圖逆腸未及彰露故未能顯言斥絶智昧識叛有愧古人及其稔惡伏罪之時臣適出疆未及隨聲討之列罪止燒牒王章未施憤痛之心倍切于中雖未知人言淺深之如何而乃於論臣之章至及凶賊之名臣實骨顫心掉忘寢與食驚懍弸中直欲無生伏念臣本以畸弱之植偏蒙陶甄之澤拯拔於坑窞之中指導於冥之地立朝四十餘年孤立無援而一資半階皆出特簡內要外膴都是造化父子兄弟竝廁華顯欲報之德與天無極常懷隕結之念只切赴蹈之願今於白首垂死之年有何係戀而營求乎直緣言行不能見孚於人望實不足取重於世恩渥愈隆而無尺寸之效門戶太盛而犯盈滿之戒苟欲論臣何往非罪況又年至而未退漏盡而不休詆辱躪藉莫非自取撫躬傷悼尙誰尤哉惟宜屛身自靖退守本分庶保桑楡之景仰效塵刹之報而已今此陪扈之職旣係保護之任事當竭蹶秪承少伸義分而情地臲卼廉防至重何敢抗顔於輿衛之後自齒於簪紳之列乎恩召荐降而末由進身屢犯違傲伏地竢勘玆敢疾聲哀籲於仁覆之下伏乞聖慈察臣懍蹙之情矜臣窮窘之呼亟許解臣新授之銜治臣逋慢之罪仍命選部刋名朝籍俾得放散林樊歌詠聖化以卒終始生成之澤不勝萬幸臣無任云云答曰省疏具悉卿其勿辭行公
정조 19년
刑曹參議韓用龜疏曰伏以臣逖違天陛五載于玆矣支離殘喘苟延苴堊之中而耿結微忱長在軒墀之間伏況今年卽我東方無前之慶會也縟儀荐擧祗獻山斗之酌尺衣漸長爭頌星海之謠萬年岡陵之祝百世磐泰之休自今伊始臣以出入邇班之蹤益不勝瞻天頌忭之忱噫臣之闔門偏被我聖上再造之恩先臣之臨年華銜自同枯木之敷榮亡兄之遲暮一命無異戴盆之見晛欲說聖德感涕先零至若臣身之蒙恩尤有別焉如春斯噓如日斯煦曲費造化之功備盡鞠育之方殿下之於臣慈父也昊天也今臣祥禫已訖冠裳奄變俯仰斯世廓無憑依而惟我孔邇之天庇覆在上則古人所謂事君日長政爲臣今日道也第念荐禍餘喘又嬰奇疾宛轉床笫今已周歲形殼徒存神精盡消誠恐一朝溘然不能復廁簪紳之末少效涓埃之報中夜永歎撫躬自悼此際收簪之恩逈出常格中月未盡除旨聯翩臣手奉華誥報喜無地始也倘怳感蹙終焉摧隕掩抑只覺淸血之被面而已況臣近日所叨罔非踰分過福招災猶屬賤軀濫竽貽羞有關名器臣誠驚惶愧懼歷日靡定又於昨日忽伏奉秋曹除旨顧臣覲光之願寤寐如結豈不欲進而叩謝文陛退而殫竭奔走少伸犬馬之忱而木石之頑雖已復齒恒人班聯之上不忍更拂朝衣似此悲苦之私亶合聖明之所愍恤且臣與本曹參判臣趙鎭寬有親査應避之嫌揆以公法尤不容一日冒據玆敢略入文字仰瀆崇嚴伏乞聖慈諒臣情之益切窮苦念公格之不宜踰越亟削臣難冒之職以安微分仍治臣瀆擾之罪以肅朝綱焉臣無任云云省疏具悉爾其勿辭察職
정조 19년
乙卯七月十六日卯時上御誠正閣藥房入診諸承旨持公事入侍時藥房提調沈頤之副提調李勉兢記事官趙台榮記注官金錫泰記事官吳泰曾行都承旨趙尙鎭左副承旨蔡弘遠右副承旨鄭尙愚同副承旨李肇源假注書徐俊輔檢校待敎徐有榘醫官柳光翼金孝儉金光國周命新李敏德吳仁豐以次進伏訖頤之勉兢曰日間聖體若何上曰一樣矣頤之等曰寢睡水剌之節何如上曰一樣矣頤之等曰王大妃殿氣候何如上曰一樣矣頤之等曰惠慶宮氣候何如上曰一樣矣頤之曰醫官今旣待令使之入診何如上曰置之可也命藥房先退命書榻敎曰宣禧宮展拜及酌獻禮當自內行禮祭物奉常寺措備祝文文任牌招撰進皆依正月例擧行上曰酌獻禮時百官行禮置之事分付可也尙鎭等以次讀奏各房公事命書判付訖上曰分假注書具得魯仍察廳任出榻敎命退諸臣以次退出
정조 19년
行都承旨趙尙鎭坐行左承旨李晩秀監印所直右承旨李勉兢監印所直左副承旨蔡弘遠緣故出右副承旨鄭尙愚坐直同副承旨李肇源坐直注書趙台榮監印所直一員未差假注書具得魯仕直事變假注書李東萬仕
정조 19년
李肇源啓曰大司憲李義弼掌令沈奎魯持平洪時溥呈辭執義尹序東未肅拜掌令一員持平一員未差監察茶時之意敢啓傳曰知道
정조 19년
鄭尙愚啓曰明日動駕相値視事頉稟之意敢啓傳曰知道
정조 19년
鄭尙愚啓曰來二十一日朝參日次矣敢稟傳曰停
정조 19년
鄭尙愚啓曰來二十一日輪對日次矣敢稟傳曰當次人先爲受點後日次待令
정조 19년
趙尙鎭啓曰明日大駕詣宣禧宮入齋室後王大妃殿問安何承旨進去乎敢稟傳曰同副承旨進去
정조 19년
傳于李勉兢曰司僕提調入侍
정조 19년
鄭尙愚啓曰分內醫院提調洪良浩昨旣承批尙不行公卽爲牌招何如傳曰允
정조 19년
鄭尙愚啓曰分內醫院提調洪良浩牌不進推考傳旨今方捧入而動駕隔宵如是違召事甚未安更卽牌招何如傳曰允
정조 19년
鄭尙愚啓曰分內醫院提調洪良浩再牌不進推考傳旨今方捧入而召牌之下謂有情勢終不承膺事體所在誠極未安所當更請牌招而係是一日三牌何以爲之敢稟傳曰許遞前望單子入之
정조 19년
分內醫提調前望單子入之金尙集落點
정조 19년
檢校待敎徐有榘啓曰守宮檢校直提學徐有防謂有情勢不爲入來卽爲牌招何如傳曰此是往役義豈逡巡此啓辭勿施使之守宮
정조 19년
李肇源啓曰合辭許久闕啓事甚未安兩司除在外外未肅拜人員竝卽牌招何如傳曰明日擧動侍臣不可不備員在京者使之明日謝恩後導駕在外者許遞前望單子入之
정조 19년
兩司前望單子入之掌令申史澳持平洪克浩獻納柳河源正言李日運落點
정조 19년
兵曹口傳政事以李聖圭爲都摠管副司直金思穆宋鍈徐有臣鄭大容朴宗甲朴宗來金熙朝任希存竝單付
정조 19년
以副校理金履喬牌不進罷職傳旨傳于鄭尙愚曰只推更爲牌招
정조 19년
以副校理金履喬李福潤修撰兪漢寓再牌不進罷職傳旨傳于鄭尙愚曰只推更爲牌招
정조 19년
鄭尙愚以弘文館言啓曰副校理李福潤修撰兪漢寓疏批已下竝卽牌招察任何如傳曰允
정조 19년
事變假注書任厚常書啓臣敬奉聖敎今十四日馳到連山縣傳諭于領中樞府事金憙待命所是白乎則以爲臣於日前地方官之傳宣聖諭也伏枕涔涔神識全迷只以數語僅僅附奏矣及其翌朝始自檢看則有違格例不成事體此亦臣死期將迫天奪其魄而然也死罪之中又添此罪惟願未死之前遄被誅殛之典千萬意外近侍之臣跋涉遠臨於近四百里之地誕宣聖旨於席藁胥命之中十行恩言諄複懇至聖念特軫於賤疾歸期俯詢其遲速如臣之不忠無狀洊犯死罪者何以得此於君父也臣伏讀未半不覺涕血之交逬而益自知臣罪之萬戮猶輕也臣罪如山而聖恩如天在臣分義尤何敢復言臣病而目下症勢轉益危惡時月之內實無蠢動之望上去遲速之期末由指的而仰奏聖敎之下祗益罔措求死不得云矣是白乎等以臣今方復路緣由馳啓爲白臥乎事是良厼詮次善啓向敎是事
정조 19년
李晩秀以禮曹言啓曰今七月十八日慈宮邸下中宮殿詣宣禧宮行禮及出還宮儀註直爲書入于慈宮中宮殿之意敢啓傳曰知道
정조 19년
李勉兢以備邊司言啓曰卽見統制使李得濟全羅兵使朴基豐北兵使李源南兵使李格慶尙左兵使李潤謙右兵使李鴻運狀啓則以爲今秋水陸操巡操巡歷巡點聚點何以爲之事請令廟堂稟旨分付矣連年停操非不可悶而以昨年各道穡事之俱未免歉畿湖兩西及關東今秋習操旣已停止則兩南關北宜無異同今秋水陸操巡操巡歷巡點及營城將節制使巡點亦竝停止至於北關各樣都試及甲寅條退行都試一體設行而官鎭門聚點亦依定式擧行俾有實效之意竝爲分付何如傳曰允
정조 19년
李勉兢以備邊司言啓曰卽見慶尙監司李泰永狀啓則枚擧玉浦鎭穀反逋査官咸安郡守沈厚之牒呈以爲目今虛留各穀爲二千二百五十六石零而本鎭反逋其來已久癸卯因繡啓査出年條八百餘石以反作未捧磨勘矣翌年甲辰反作之數果以準捧樣欺瞞勘簿伊後十餘年來耗上生耗今至二十餘包之多而各人名下所負爲一千九百九石零幾皆流亡生存者亦是至貧終無可捧之勢各廳所逋未知始自何年而無論吏卒還案所付便同鬼錄其中稍勝者區而別之則可捧各穀爲二百二十五石零不可捧各穀爲二千三十一石零故可捧者爲先嚴飭該鎭準數徵捧而反逋穀衙門竝錄成冊上送請令廟堂稟處矣各道還穀之吏逋民反從前何限而玉浦鎭之査正翌年旋又反作十二年之間所逋一如未査之前官吏之不畏國法未有若此之無嚴者也年久欠逋輒施滌蕩之典故此等之類每有僥倖之心無難犯科固已萬萬痛駭而雖以査官所報觀之原其所逋非民戶吏名俱是吏校各廳所反弄則溯考其本豈無可徵之道而遽然歸之於鬼錄乎各年掩置之鎭將雖難一一追勘癸卯査正後甲乙兩年仍反作之鎭將施以加等之律然後各鎭庶有懲畏之道至於所逋穀物旣非民戶所受待秋成徵捧於吏校各廳竝與査狀中可捧之類而收捧充簿後修成冊報本司之意嚴飭分付於道帥臣何如傳曰允査正翌年依舊犯科不可但以駭痛言首犯鎭將加倍勘處其時帥臣捧現告自本司論勘其中眞箇難捧之害歸鎭民者令道帥臣別爲査抄狀聞後稟處可也
정조 19년
李勉兢以兵曹言啓曰今七月十八日宣禧宮洞口外大次祗迎時環衛軍兵當爲磨鍊而取考正月二十一日節目則壯勇衛駕前駕後等扈衛於挾輦軍槍劍軍外壯勇大將及三營大將各率旗鼓大次前札駐各營從事官中軍等從便列立禁軍長慶橋左右列立兩營騎士後路札駐矣今番則旣有兩營留陣之命禁軍舊光化門前路列爲結陣何以爲之乎敢稟傳曰皆依正月例爲之而禁御將則只率前排旗鼓及該營騎士爲後廂至光化門前路從便札駐留陣則令各該營中軍代領而禁軍則亦於景福宮洞口通廣處從便留駐事分付可也
정조 19년
李肇源以義禁府言啓曰明日惠慶宮中宮殿詣宣禧宮時導駕都事考喧都事當爲磨鍊而本府都事皆以大駕各差備進參無以推移假都事六員令該曹口傳差出以爲分排之地何如傳曰允
정조 19년
李肇源以義禁府言啓曰時囚罪人李采李彦豐原情公事判付內區別功議以草記議處仍爲照律事命下矣李采本府議啓內殺獄檢驗何等時急而謂有身病不卽進去以致覆檢之遲滯揆以法意極爲駭然罪取考律文則大明律檢驗屍傷不以實條有曰凡檢驗屍傷若牒到托故不卽檢驗致令屍變者杖六十大典通編推斷條有曰犯私罪杖六十奪告身一等犯枉法受贓外笞杖竝收贖矣李采杖六十收贖奪告身一等而永安尉異姓五寸親云議減一等笞五十收贖解見任別敍放送李彦豐本府議啓內糶糴法意何等嚴重而未捧之數至於一百五十餘石之多事極可駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李彦豐無功議云杖一百收贖告身盡行追奪放送何如傳曰允
정조 19년
禁府啓目价川前郡守李宗爀原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓初檢用刑自有制律以來未聞之擧兺除良用刑新反又敢用棍如許守宰若不嚴法重繩法將焉用律無所施除尋常各別痛懲爲良如敎又啓目鎭東前萬戶李彦豐原情云云問目內辭緣泛稱遲晩刑推得情何如判付啓除刑推區別功議以草記議處仍爲照律爲良如敎又啓目善山府使李采原情云云問目內辭緣泛稱遲晩刑推得情何如判付啓除刑推區別功議以草記議處仍爲照律爲良如敎
정조 19년
領敦寧金履素箚曰伏以是年是日陪慈駕而行禮是宮凡厥大小臣工咸思自效於陪扈之列而況臣名忝大官又已啓下於隨駕單子矣揆以義分豈敢不竭蹶趨造而第臣自日前傷於暑濕重患泄痢種種醜陋之形雖不敢盡瀆而今又添以宿症一倍危苦寢食全廢坐臥俱妨委身床席無望運動再昨陪班亦不能自力進參虧分闕禮罪已難逭至若今番成禮又豈敢息偃在床而疾病實狀如上所陳欲起還仆其勢末由有臣如此生亦何爲伏枕惶隕不知所措玆陳短箚冒死仰籲伏乞聖慈亟命有司勘臣之罪彰臣之慢以肅朝綱以安私分焉取進止答曰省箚具悉卿懇所愼奉慮安心勿辭愼攝仍傳曰此批答遣史官傳諭
정조 19년
副校理金履喬疏曰伏以臣待罪臺垣旬日于玆略暴難冒之義未蒙鞶遞之恩淟涊虛縻爲愧爲悚卽者玉署除命又下於千萬夢想之外匹夫之諒至煩辭敎曲賜方便俾爲進身之路譬如洪勻之鼓物無微不遂臣於是感激惶隕尤不省其攸措也顧今中批之除事體特殊則自來情勢有不敢追提況如臣情勢者皆緣特旨次第承膺則臣是何人反昧竭蹶之義自犯違傲之罪哉第臣於年前之叨是職也猥陳辭疏一則循公議而自靖是圖一則揆微分而不稱是懼也玉署一步蓋已自劃者久矣而夫其疏猶在焉到今恩命之自天有隕事面雖曰差異而顧其職則前日所叨之職也歲月雖曰稍久而顧其人則前日已玷之人也以是人而居是職瞿瞿却顧之義固亦無異於前日今若憑恃格外之寵命援借他人之已例揚揚冒出如恐不及則縱云義分之是怵寧不初心之反愧如臣無似顧無以裨補萬一則雖使今日出肅題名瀛館之帖決知其無所損益而倘蒙聖慈曲察至懇俾遂微諒則亦未必無輔於淸朝勵廉之化抑臣之與榮奚但爲彯纓趨班之比哉仍伏念臣母素患痰眩之症經暑斗劇見方委席昏涔寢食全廢以今焦灼之私情尤無離捨供職之望左右思惟承膺無路召牌荐臨違傲是事情窮勢蹙不知所云玆不得不疾聲呼籲仰瀆崇嚴伏乞聖慈俯賜鑑諒特命鐫改臣所帶職名俾安微分得便救護仍治臣瀆擾之罪以肅朝綱千萬幸甚臣無任云云傳于鄭尙愚曰還給牌招
정조 19년
副校理李福潤疏曰伏以臣庸陋而才不猶人蹇劣而識又昧方空空然一無攸當從前近班已極忝冒瀛館新命尤非夢寐所及臣驚惶震越五內失守左右思量無地容措竊念經幄儒臣爲世淸選雖使博達有文學明敏曉治體者當之尙或難之顧臣無似敢膺斯職臣雖至愚自知甚明豈敢貪戀光寵苟焉冒進以自陷於瘝厥之辜而重貽淸朝之玷辱哉矧玆壬子春堂錄冒圈居多人言浪藉豈有他哉直緣如臣最居人下者亦其中故也設欲憑恃恩渥冒沒廉防强顔隨行其於擧世嗤點之譏至今塗人耳目何哉以此以彼玉署一步鐵限在前伏況臣以前任扶安縣監方在解由未出之中揆以公格在所當拘屢犯違傲之罪宜伏逋慢之誅伏乞聖明天地父母矜臣之愚察臣實狀還收非分之命以重名器以安私分不勝幸甚臣無任云云省疏具悉解由勿拘爾其勿辭察職
정조 19년
修撰兪漢寓疏曰伏以臣於戴罪頌恩之中向伏奉館職除旨繼以召牌再降顧臣逖違天陛之餘區區戀結之忱豈不欲竭蹶趨承一覲耿光而以情以病蠢動無路遂未免隨召輒違惶蹙悸恐靡所容措又於昨日有修撰特除之命諭以中批之例俾開進身之路如臣庸陋何以得此於君父也且惶且感宜卽叩謝之不暇而第臣難進之狀不一其端夫瀛選者一時之淸望也四維者朝廷之所重也今臣所叨事面雖曰稍別臣身則圈中之人也其職則玉署之銜也今若諉之以特授揚揚冒赴以是人而行是職則是何異於朝三而暮四乎臣固不足恤其爲辱淸選而乖四維果何如也況臣偏母今年六十有餘素患風痺之症已成三十年痼疾每當寒暑之月少失將護之方則輒致陡劇近日以來晨夕生涼脫着失宜頑痰凝結食飮專廢宛轉床褥氣息凜綴臣方左右扶將雜試藥物束帶趨朝萬無其望至若解由之未出公格之所拘而有不暇竝陳深夜屢違達宵兢蹙玆敢隨牌來詣略入文字仰請處分伏願聖明諒臣難冒之狀亟賜遞改以重廉防以便救護仍治臣瀆擾之罪以肅朝綱千萬幸甚臣無任云云答曰省疏具悉解由勿拘爾其勿辭察職後救護
정조 19년
乙卯七月十七日卯時上御便殿禮兵房承旨司僕提調入侍時行左承旨李晩秀右承旨李勉兢假注書具得魯記注官金良倜記事官吳泰曾以次進伏訖上曰司僕提調陪慈宮輦輿入侍賤臣承命出傳與司僕提調李時秀偕入進伏上曰蓋轎所費甚多故輦輿則不欲改備而無色甚矣此乃慈宮嘉禮時輦輿尙不改色矣上曰簾內有帳否時秀曰無之矣上曰日光易漏以紫紬作單帳周遮可也上曰今日多擧行事禮兵房承旨別省記入直監印所可也時秀曰輦轂橫木甚長不容於萬八門矣上曰以副輦橫木用之仍命退承史以次退出
정조 19년
行都承旨趙尙鎭坐行左承旨李晩秀坐右承旨李勉兢坐直左副承旨蔡弘遠坐右副承旨鄭尙愚坐直同副承旨李肇源坐注書趙台榮仕一員未差假注書具得魯仕直事變假注書李東萬仕
정조 19년
大駕詣宣禧宮入齋室後內閣政院玉堂藥房口傳問安答曰知道
정조 19년
惠慶宮中宮殿詣宣禧宮入齋室後內閣政院玉堂藥房口傳問安答曰知道
정조 19년
還宮後大殿惠慶宮中宮殿內閣政院玉堂藥房朝廷二品以上六曹堂上兩司長官口傳問安答曰知道
정조 19년
李肇源啓曰臣王大妃殿問安進去下直之意敢啓傳曰知道
정조 19년
大司憲李義弼啓曰臣於今日自宮洞口退向班次之時大臣在後而擾擾之中未及回旋至有下隷替囚之擧規以體例所失非細何敢晏然於臺次乎請命遞斥臣職答曰勿辭亦勿退待
정조 19년
行大司諫閔台爀啓曰臣才識魯下言議巽軟前後臺職絲毫莫效居常愧懼若隕淵谷向叨憲長與諫院諸臺聯陳一箚略論金吾堂郞緩於擧行之罪又請寢鄭昌順發配置之之命而配字之下置之二字落而不書語意相舛起結沒着終勤責批旋蒙恩遞罪重罰輕尙切惶恧古人於奏御文字雖等閑一字之誤猶稱死罪則今此置之二字實一篇中肯綮也旣不能照察於移寫之際乃有此落漏於正本之失其所做錯非比尋常凡於聯箚雖與諸臺同參都憲爲其長僚則伊日不審臣罪尤大豈敢以已蒙薄遞有所自恕也哉今雖爲日稍久職名有異均是臺地義無異同以此情悰臺職去就已無可論而又於今日自宮洞口還向班次之路大臣在後而雜遝奔逬之中全未知得致有下隷替囚之擧體例所在義難仍冒以此以彼尤何敢晏然於臺次乎請命遞斥臣職答曰勿辭亦勿退待
정조 19년
乙卯七月十八日寅時上詣宣禧宮擧動入侍時行都承旨趙尙鎭行左承旨李晩秀右承旨李勉兢左副承旨蔡弘遠右副承旨鄭尙愚同副承旨李肇源分承旨李羽普申獻朝尹弼秉金啓洛記事官趙台榮假注書具得魯分假注書李勉昇徐俊輔記注官金良倜記事官吳泰曾檢校直閣南公轍檢校待敎徐有榘以次隨駕上具翼善冠衮龍袍乘輿出萬八門保定門崇智門集禮門上敎勉兢曰慈宮外備及正時待下敎入之次前二刻先爲入之前一刻少頃入之之意分付於分承旨可也至建陽門少駐輿敎曰中宮殿分承旨入正時駐輦於協陽門秪待慈駕進發可也至肅章門詣仁政門降輿所降輿乘輦出進善門敦化門上曰侍衛上下馬節次除之至把子橋前路上曰慈宮入正時進發之意卽通於分承旨可也勉兢承命出傳至六曹前路上敎勉兢曰傳語遲滯莫甚嚴飭兵曹可也至彰義宮前路降輦所降輦乘輦詣宮門外降輦少頃出宮門外乘輿敎曰禮兵承旨出去隨駕東西班整齊分立於川路左右以待慈駕祗迎可也上出御祗迎所幕次領議政洪樂性進前曰朝氣頗涼當早勞動聖體若何上曰予則一樣矣卿於今日何以自力參班今見卿之起居比諸所聞反復勝矣樂性曰臣久未承候況是日動駕臣敢不參班乎樂性曰臣等向來胥命時伏承嚴敎萬萬惶懍而至於二字之敎尤非臣子所敢承聞者臣誠不忠無狀自陷罔赦之科至今追思慙悚靡措況人臣承此敎豈忍一刻自立於世哉義分所在雖不敢仰請收還而下情窮蹙冒死仰達矣上曰依爲之出擧條上曰地勢狹窄難容慈宮隨駕百官到景福宮前路落後大駕陪從官亦於祗迎慈駕後竝退待於六曹前路事分付上曰今日日熱隨駕將士頗疲憊各軍門試射一兩日內爲之出駕前下敎少頃慈駕過前上就板位鞠躬祗迎訖仍乘輿隨後入宮大門敎曰侍衛紛踏還宮時則依園幸時例予當陪慈駕還宮承史侍衛陪從百官竝合班事預爲分付仍降輿入齋室自內行酌獻禮還宮時至慈駕出宮上乘輿隨後敎曰中宮殿動駕則當稍徐爲之待下敎入正時事分付分承旨可也上曰侍衛上下馬節次置之出宮大門外乘輦進發至彰義宮門外降輿所降輿敎曰右副承旨進詣藏譜閣懿昭廟奉審以來乘輦至敦化門外命勉兢出標信解嚴入敦化門進善門肅章門建陽門上曰慈宮陪從武臣及將官將校軍兵等明日柳葉箭一巡試取嶺南武士試射處所待令其中應放之類北營試取帳殿則試官兵判御將加差下北營則訓將禁將禁軍別將入直摠郞二員爲試官出駕前下敎上曰以晩炎如此諸臣明日入來慈宮軫念翌日問安竝勿爲之出駕前下敎仍由集禮門崇智門保定門萬八門還內諸臣以次退出
정조 19년
行都承旨趙尙鎭坐行左承旨李晩秀坐右承旨李勉兢坐左副承旨蔡弘遠坐直右副承旨鄭尙愚坐同副承旨李肇源坐直注書趙台榮仕直一員未差假注書具得魯仕事變假注書李東萬仕
정조 19년
李肇源啓曰大司憲李義弼執義尹序東掌令沈奎魯持平洪時溥呈辭掌令申史澳在外持平洪克浩牌招啓辭未下監察茶時之意敢啓傳曰知道
정조 19년
吏曹口傳政事以李宗祥爲求禮縣監
정조 19년
鄭尙愚啓曰修撰趙德潤以其親病陳疏經出原疏纔已捧入矣所當直捧禁推傳旨而此與無端經出有異推考警責何如傳曰允
정조 19년
鄭尙愚以弘文館言啓曰本館下番闕直事甚未安副校理金履喬李福潤竝卽牌招以爲推移姑降入直之地何如傳曰允
정조 19년
以副校理金履喬牌不進罷職傳旨傳于鄭尙愚曰只推
정조 19년
判敦寧洪檍疏曰伏以臣家之得有今日是誰之賜也自陷坑坎而惟聖上拯拔之難免薤粉而惟聖上全保之以若遭罹以若危臲苟非殿下天地於臣父母於臣其何以獲全軀命也臨死殘喘酬答無階只自泣血訟愆攢手祝天而已忽此敦府除旨又降於千萬意慮之外身自分於廢棄而聖念每勤於甄錄名不入於政注而天點至加於舊望似此隆恩異渥得之於君父者歷數廷紳能有其幾臣於是徜徨驚懍益不覺感淚之交逬噫大聖人曲庇之德如彼其極拂拭之恩終始無替臣雖冥頑亦有秉彝則豈不感激銘鏤思所一一謝恩命粗伸義分而況無前之慶禮纔過跛躃皆聳則臣於積月離違之餘趨造天陛兼寓懽忭之忱此固人情天理之所不容已第念臣所被人言罔測身名僇辱無復餘地抱冤茹痛抑塞弸結居常對人尙覺靦顔則顧何敢彯縷拖紳復廁周行也哉脩門一步鐵限在前官職去就非所暇論且臣本無懿親在法當遞而不敢如無故之人按例控訴歷累日屛縮矣一味虛縻亦增悚蹙玆不得不略入文字仰瀆崇聽伏乞聖明諒情勢之難冒察公格之有拘亟命選部先遞見職仍刋朝籍俾卒生成之澤不勝幸甚臣無任屛營祈懇之至答曰省疏具悉卿其勿辭行公
정조 19년
副校理李福潤疏曰伏以臣於見職豈有一分冒膺之勢而公格勿拘恩批鄭重深夜召牌促敎截嚴他不暇顧章黃出肅翌日陪從之班獲近咫尺之天屢年逖違之餘粗伸耿結之忱欣幸感激當復如何第伏念副急暫膺雖緣義分因此蹲冒有乖廉防臣若憑恃中批之特恩作爲進身之階梯以此下乘之劣不顧顚仆之患則臣之冒沒放倒固不足自恤而豈不爲淸朝官人之一大羞恥乎誤恩過蒙承膺末由臣之情地可謂進退維谷此際臣之老父以望八之年素患風眩之症越添於換節之時食飮全却轉側須人臣方左右扶將有難頃刻離捨召命之下又犯違傲之罪玆敢疾聲呼籲於仁覆之下伏乞聖慈悶臣惶阨之情矜臣懇迫之私亟賜鐫改仍治臣瀆擾之罪以安微分以便救護不勝幸甚臣無任屛營祈懇之至省疏具悉爾其勿辭救護
정조 19년
修撰趙德潤疏曰伏以臣卽聖世之一棄物也自分畢命於溝壑無復有望於當世則更齒人類得有今日豈臣夢寐之所到乎幸賴我聖上天地於臣父母於臣思其父而錄其孤泉塗之幽鬱備加昭晢坑坎之危蹤曲賜拯拔兩世所被罔非再造欲報之德與天無極嗚呼臣父立朝四十餘年愛君如父憂國忘家一片丹忱至化靡渝古所云鞠躬盡瘁死而後已者卽臣父之謂也若其心之斷斷無他惟殿下鑑之惟殿下燭之溫綸誕宣至引甘盤復官賜祭恩波洋溢此非獨今世之所未有實是往牒之所未聞雖使臣家世世生生爲犬爲馬何以少酬萬分之一哉迺者念舊之渥特推於無似起之於十七年僇廢之中畀以臺銜叨以縣紱煦濡滌蕩無往非格外之殊榮至若歲前恩敎念講筵之舊勞褒家傳之有自旣示徵稿之意復申頒書之音段段諄切字字懇到在他人聞之尙且掩抑況以臣承此敎惶隕感結誠不知死所倘使臣父有知其所感泣頌祝於冥冥之中者當如何哉繼以玉署特除之命又何爲而及於臣身也臣雙擎華誥入告偏母相對攢手却疑非眞陶鎔之恩河海莫量叩謝之忧晷刻難住不遑他顧竭蹶膺命若其去就之冒昧反復追惟尙切悸恧在臣區區微諒惟期退守丘墓歌詠聖澤隕結之報永矢來生不自意拂拭之澤愈往愈摯數月之間除旨聯翩殆若無故之人節次推遷者然臣誠惝怳莫省攸措以臣滓穢之賤庸下之品擬諸見職千不近萬不似實無異鷄鶋之於鐘鼓則固何敢隨除輒膺恬以爲常而每値慶禮當前不敢言私冒沒出肅屢忝豹直獲近呼嵩之邇班幸覩無前之盛儀志願亦已畢矣義分粗已伸矣今若因緣幸會若固有之則是眞無忌憚而太放倒矣負乘之懼濫竽之譏臣不足恤其於玷名器而羞淸朝何哉噫凡今日立殿下之庭者孰不被拯濟生成之澤而至於臣父九載胄筵最被眷遇生死哀榮逈出今古如臣不肖無能爲役而徒藉先庥荐被洪造私而乏式穀之譽公而貽則哲之累俯仰慙愧尤不覺顔騂而背汗此臣所以不避鈇鉞疾聲呼籲必得鐫免而後已者也臣治疏壯上之際得接家信則臣之偏母素患貞疾之外近添暑感委頓床玆症形非細臣自聞此報神精飛越按住不得未待恩暇徑出禁門臣罪至此尤合重誅伏乞聖明察臣踪地之不可久玷諒臣情私之有難暫滯先將臣所帶之職亟賜鐫改仍治臣擅行之罪以肅朝綱千萬幸甚臣無任屛營之至省疏具悉爾其勿辭救護
정조 19년
乙卯七月十九日酉時上御便殿左承旨入侍時行左承旨李晩秀記事官趙台榮記注官金錫泰記事官吳泰曾以次進伏訖上曰今番慈駕陪從將校軍兵等試射放時正輦倍及近仗軍士一體應試事分付兵曹賤臣承命出傳上曰諸臣賡載詩軸今幾何入來乎晩秀曰今方鱗次入來矣命書傳敎曰奉慈駕以是日拜是宮感昔欣今宜有示意之擧贈贊成家遣內侍致祭都摠都事李宗祥準瓜守令作窠令該曹口傳下批命退承史以次退出
정조 19년
行都承旨趙尙鎭病行左承旨李晩秀坐右承旨李勉兢坐左副承旨蔡弘遠坐直右副承旨鄭尙愚坐同副承旨李肇源坐直注書趙台榮仕一員未差假注書具得魯仕直事變假注書李東萬仕
정조 19년
鄭尙愚啓曰玉堂備員間視事頉稟之意敢啓傳曰知道
정조 19년
李勉兢啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
李肇源以義禁府言啓曰姑放罪人朴孝成査啓今已啓下還囚議處之意敢啓傳曰知道
정조 19년
李肇源以義禁府言啓曰時囚罪人李宗爀杖一百收贖告身盡行追奪徒三年定配照律公事判付內依允議減一等事命下矣李宗爀議減一等杖九十收贖告身盡行追奪忠淸道永同縣會同驛徒二年半定配而以議啓內辭意具罪目依例發遣府書吏押送配所何如傳曰允
정조 19년
禁府啓目粘連慈仁前縣監朴孝成之歉歲糴政縱緣難捧以錢代徵有乖法意兺不喩立本之禁何等申嚴而以吏鄕供招觀之各樣租一千二百餘石每石以四錢五分混同分排是白如可乃於繡衣出道之後還寢前令依本數出給云爾則取剩歸私雖爲發明執跡而論難逭料販之目是白遣米作賑縮俱有區別而換易倉穀擇精發賣藉曰襲謬罪犯那移以此照律何如判付啓依允又啓目价川前郡守李宗爀矣初檢用刑自有制律以來未聞之擧兺除良用刑新反又敢用棍如許守宰若不嚴法重繩法將焉用律無所施除尋常各別痛懲罪從重論杖一百收贖告身盡行追奪徒三年定配私罪奉敎依允爲旀議減一等爲良如敎
정조 19년
乙卯七月二十日申時上御便殿左承旨入侍時行左承旨李晩秀記事官趙台榮記注官金良倜記事官吳泰曾以次進伏訖上命晩秀書公事判付訖上曰賡載詩已爲入來者幾何晩秀曰見今多數入來矣上曰盡爲入來後入之也命退承史以次退出
정조 19년
行都承旨趙尙鎭病行左承旨李晩秀坐右承旨李勉兢坐左副承旨蔡弘遠坐直右副承旨鄭尙愚坐直同副承旨李肇源坐注書趙台榮仕一員未差假注書具得魯仕直事變假注書李東萬仕
정조 19년
藥房提調沈頤之副提調李勉兢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
鄭尙愚啓曰來二十五日朝參日次矣敢稟傳曰停
정조 19년
李勉兢啓曰禁衛營將官來言今日本營軍兵私習日次云矣敢啓傳曰知道
정조 19년
李勉兢啓曰御營廳將官來言今日本廳軍兵私習日次云矣敢啓傳曰知道
정조 19년
傳于鄭尙愚曰校正之役豈可徒費時月則情勢自情勢事體自事體有不容一任其虛縻淸蒙云云晉人之說姑捨是問曆對曆宜言時用最是執策中取四行云云之券云者立落雖在於上試之手揆以刑政一番査正斷不可已今日取見其對策之載於臨軒功令者屢回上下逐句看詳如言者云云處初無疑似髣髴者始言五行次言金木二行次言水火土三行次言土寄四行又以五行申結之竝與二行三行而若謂之妄發猶之或可且古有一行之爲人名者其人在唐車書未通之世能正大衍曆八百歲差一日之謬然則一行之名字其可歸之於邪學而一行之曆法亦可歸之於西法乎此一款尤可謂極孟浪有識之士自可立辨苟有句語之涉邪放之四裔俾不齒之以文爲名之列者何所難而不爲乎被論二件事大體雖如彼而前工判辭疏殆涉漫漶自歸遂非是豈曰有曰無悉暴衷懇之義乎該洽過則流以爲駁雜其弊必然訟前尤起新悟上以務盡孚感之方下以務盡傾信之道卽當然底事爲而其疏果如此乎否乎見其不如此而强使之行公寧有如許國綱此所以敦召之始督而終弛者也且況筵席一奏甚於質言則忽於文字乃反護忌卽此一事極爲駭然行副司直李家煥亟施不敍之典其言語文字之所以不同委折仍令政院問啓
정조 19년
鄭尙愚啓曰校正之役豈可徒費時月則情勢自情勢事體自事體有不容一任其虛縻淸蒙云云晉人之說姑捨是問曆對曆宜言時用最是執策中取四行云云之券云者立落雖在於上試之手揆以刑政一番査正斷不可已今日取見其對策之載於臨軒功令者屢回上下逐句看詳如言者云云處初無疑似髣髴者始言五行次言金木二行次言水火土三行次言土寄四行又以五行申結之竝與二行三行而若謂之妄發猶之或可且古有一行之爲人名者其人在唐車書未通之世能正大衍曆八百歲差一日之謬然則一行之名字其可歸之於邪學而一行之曆法亦可歸之於西法乎此一款尤可謂極孟浪有識之士自可立辨苟有句語之涉邪放之四裔俾不齒之以文爲名之列者何所難而不爲乎被論二件事大體雖如彼而前工判辭疏殆涉漫漶自歸遂非是豈曰有曰無悉暴衷懇之義乎該洽過則流以爲駁雜其弊必然訟前尤起新悟上以務盡孚感之方下以務盡傾信之道卽當底事爲而其疏果如此乎否乎見其不如此而强使之行公寧有如許國綱此所以敦召之始督而終弛者也且況筵席一奏甚於質言則忽於文字乃反護忌卽此一事極爲駭然行副司直李家煥亟施不敍之典其言語文字之所以不同委折仍令政問啓事命下矣問于前司直李家煥處則以爲臣猥以無似謬蒙殊遇前後恩造曲加生成其所矢心報效竭誠對揚比之恒人奚啻萬倍而只緣行己無狀遭罹奇怪縮伏訟愆彌歷旬日不敢以生人自處致使莫重校役歸於倚閣拊心泣血惟願遄被嚴誅以勘重負乃於玆際伏承問啓之命此於臣實所謂夜而復朝死而更生者也區區衷情安得不悉暴於君父之前乎念臣所被厚誣諸條已蒙聖明俯燭昭晢無餘臣奉讀未半聲淚俱發無待更陳而第臣於邪學深惡痛斥之首尾委折則若非今日問啓則臣安得罄陳也蓋臣於平日粗有看書之癖乃於年前驟聞未見之書自燕出來果爲借來耽看初以其語涉新奇不無涉獵之意及其漸次披閱漸見其荒誕不經而猶以爲老佛之緖餘也當如淫聲美色以遠之及至其有絶仕宦廢祭祀悖倫亂常無父無君之說遂大加駭痛心戰膽掉乃以辭闢爲己任非徒避而遠之誓欲滅而絶之此實親知萬目之所共見萬耳之所共聞其誰欺乎至於疏本之不以此箇語鋪張者自念旣以此曾已悉暴於筵席雖不申言庶可洞燭且此是膝甫辨謗之書有異韓愈原道之作況其怪悖妖妄之說義不敢臚列於香案之前只以無父無君爲之斷卽所以明擧天下之惡無以加此云爾仍念疏章異於筵奏頒示中外當此指無爲有吹毛洗瘢之日若以看書爲一重罪案則無以自解遂不免漫漶爲說臣情亦云慼矣此豈出於一毫欺瞞之意乎此莫非臣蒙昧蚩蠢自貽伊戚伏地震越不知所喩云矣敢啓傳曰知道
정조 19년
藥房都提調洪樂性提調沈頤之副提調李勉兢伏見俄下傳敎有膈氣因暑壅滯雖伏承夜雖稍降之敎下情不勝憂慮爲承候來詣請對矣傳曰不惟稍降今已快降而傳敎中稍降云云特言昨夜始降之由朝以快降之意使之傳于提擧卿等何爲入來乎領相之當暑入來尤爲不安今日酬應甚繁筵退未過數時且有明日行禮之命卽爲退去
정조 19년
鄭尙愚以弘文館言啓曰本館下番闕直事甚未安修撰兪漢寓由限已過卽爲牌招入直何如傳曰允
정조 19년
以修撰兪漢寓牌不進罷職傳旨傳于鄭尙愚曰只推
정조 19년
以刑曹坐不坐單子傳于李肇源曰參議許遞前望單子入之待下批牌招察任
정조 19년
刑曹參議前望單子入之尹得孚落點
정조 19년
吏曹口傳政以吳慶元爲獻陵參奉
정조 19년
傳于蔡弘遠曰明日行禮時挾輦軍二十名金虎門軍爲之其餘副輦儀仗及侍臣置之
정조 19년
以水原留守趙心泰狀啓香炭火稅減摠代園官條姑減事判付內陵園香炭豈皆用於香爐所用乎自有沾漑之派及俾重守護之節則園官條豈可計減乎公用中計除復舊間以筦千庫所在園租條中給代卿其知悉事回諭仍令壯勇內營知悉爲良如敎
정조 19년
以黃海監司徐邁修狀啓新溪縣令宋景載遭母喪事傳于鄭尙愚曰守令有闕之代令該曹口傳差出與未下直守令使之不多日內辭朝
정조 19년
吏曹口傳政以趙鎭宣爲新溪縣令以宋倫載爲聞慶縣監
정조 19년
以善山府使望筒傳于鄭尙愚曰其時入於現告守令已遞者皆在職時任者宜有迎送之弊望筒還給付過還任
정조 19년
以濟州牧使李禹鉉狀啓涼藿勿徵不爲枚擧於畢賑狀啓中惶恐待罪事傳于鄭尙愚曰勿待罪事回諭
정조 19년
鄭尙愚以吏曹言啓曰孝陵參奉金一鍊呈狀內矣身素抱痰癖之症當此換節之時一倍添劇難以供職云身病旣如是則有難强令察任今姑改差何如傳曰愍節公金玏之孫而兩朝承傳今始收用之人也則豈可呈狀乞遞乎申飭供職他窠作闕差擬可也
정조 19년
李勉兢以兵曹言啓曰今七月二十一日武臣賓廳講書日次而中日相値不得爲之之意敢啓傳曰知道
정조 19년
李勉兢以兵曹言啓曰新除授五衛將金致五前任全州營將忠壯衛將李榏前任平安兵虞候俱在任所而上來間本廳番次苟艱竝改差何如傳曰允
정조 19년
蔡弘遠以漢城府言啓曰皇朝人及本朝忠臣別單書入之意敢啓傳曰知道
정조 19년
義禁府照目慈仁前縣監朴孝成矣歉歲糴政縱緣難捧以錢代徵有乖法例兺不喩立本之禁何等申嚴而以吏鄕供招觀之各樣租一千二百餘石每石以四錢五分混同分排是白如乎乃於繡衣出道之後還寢前令依本數出給云爾則取剩歸私雖爲發明執跡而論難逭料販之目是白遣米作賑縮俱有區劃而換易倉穀擇精發賣藉曰襲謬罪從重論杖一百收贖告身盡行追奪流三千里定配以其父年七十六母年七十九無兄弟獨身收贖私罪奉敎依允爲旀功減一等爲良如敎
정조 19년
乙卯七月二十一日辰時上御重熙堂右承旨入侍時右承旨李勉兢假注書具得魯記注官金良倜記事官吳泰曾以次進伏訖勉兢曰大享入稟則卿宰以下呈辭無得捧入自是法典故近日朝臣多呈由單而本院以景慕宮秋享大祭入稟皆已退却矣第伏念一年之內廟宮五大享社稷四大享前期三朔入稟則呈辭殆無可捧之日雖不得不據例不捧亦有掣礙之端合有一番稟定故敢此仰達矣上曰一年之內一次親享卽先朝已行之禮而予所恪遵者至於再次躬行皆特例也若以入稟一切防塞則呈辭果無許捧之日自今爲始當年之內廟社宮一經親享則由單勿拘捧入可也出擧條仍命退承史以次退出
정조 19년
乙卯七月二十一日午時上御重熙堂左副承旨入侍時左副承旨蔡弘遠記事官趙台榮記注官金良倜記事官吳泰曾以次進伏訖上命書傳敎曰昨因膈氣因暑壅滯夜雖稍降未能離次淸齋之故今日望拜禮不得躬行明再明間當詣冽泉門行望位禮待下敎爲之事該房知悉此與奉室行禮有異近侍及諸衛之屬淸齋則不必磨鍊而侍衛則入直外雲寶劍禁軍扈衛軍官及拱北門外環衛作門竝除之事分付今日豈可虛度乎遣承旨馳至宣武祠審察祠中以來三學士中吳學士家嗣孫尙未沾仕令該曹初仕作窠口傳擬入年前旣有成命而星州故忠臣諸末事蹟尙不撰進下送以致至今泯沒者豈成說乎更爲申飭忠武全書印布有命而亦甚稽滯申飭內閣斯速入刻又命書傳敎曰今日適因公事酬應見之去三月以望拜禮參班諸家之漸無界限使之釐正書入別單今始啓下而當只書年月處有此具書者大是不察不可諉之下吏之所爲當該漢城府堂上越俸一等出納之地若能照察豈有是乎其時捧納承旨罷職命退承史以次退出
정조 19년
行都承旨趙尙鎭坐行左承旨李祖承未肅拜右承旨李勉兢坐左副承旨蔡弘遠坐直右副承旨鄭尙愚坐同副承旨李肇源坐直注書趙台榮仕直一員未差假注書具得魯仕事變假注書李東萬仕
정조 19년
大駕詣冽泉門行禮還內後內閣政院藥房玉堂口傳問安答曰知道
정조 19년
李勉兢啓曰臣以入直禁軍戎器點考進去下直之意敢啓傳曰知道
정조 19년
李勉兢啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 19년
傳于李勉兢曰左承旨入侍以備忘記傳于李肇源曰宣川府使趙𡹘下直長弓一張長箭一部片箭一部筒兒一箇賜給
정조 19년
傳于趙尙鎭曰都承旨右副承旨入侍
정조 19년
李肇源啓曰卽見江原監司李秉鼎今春夏等褒貶啓本則守令無一人居下殊無嚴明殿最之意推考警責何如傳曰允
정조 19년
直閣李始源啓曰日省錄事體何等重大而謄寫之際全不致精筆勢淆亂刀擦狼藉不能檢飭之當該閣臣從重推考檢書官爲先汰去令該府拿問重勘何如傳曰允不可推考而止當該入直閣臣禁推可也
정조 19년
直閣李始源啓曰檢書官李功懋汰去代前檢書官柳得恭差下事命下而柳得恭方在奪告身不入於今番慶禮時蕩滌中云故問其委折則該曹不能詳審以致落漏云事極駭然當該堂上推考政院之矇然捧入亦涉不察當該承旨亦爲推考柳得恭罪名蕩滌一款令政院稟旨傳旨中付標何如傳曰允柳得恭之外安知無更有得恭吏曹旣然兵曹安知不亦然令政院詳査蕩滌傳旨中一竝添書付標啓下可也
정조 19년
傳于趙尙鎭曰左承旨許遞前望單子入之待下批牌招察任
정조 19년
承旨前望單子入之李祖承落點
정조 19년
傳于蔡弘遠曰每歲三行望拜之禮以寓一分風泉之思而今年則春夏未爲秋又退行非敢怠也悚觖則切如是而使中朝人子孫及忠臣後裔莫敢或後於參班者不幾於言敎乎此所以拔例召致分試製射者也應製賦居首三上幼學金在源詩居首三中幼學金鳳淳各朱書百選一件賦三下進士金文欽幼學黃載鼎生員任壽益幼學曺晦振生員曺鴻振幼學曺定振詩三下幼學金邁淳進士金重淳各紙二卷賦次上幼學金履㝢南正容田益龍曺允遇洪容默詩次上幼學金履平金履秀進士李鍾夏幼學金履實許霖各紙一券賜給射柳葉箭居首三中禁衛騎士李濟英該營哨官待窠陞差其餘二中壯勇衛王道春等五人內下弓一張一中漢旅王道義等二十一人內下箭竹各五十箇賜給今已夜深入格儒武使之待開門來待
정조 19년
以黃海監司徐邁修狀啓信川郡守金履顯與新兵使謂有世嫌不呈公狀不得已罷黜事傳于蔡弘遠曰令該曹口傳差出
정조 19년
吏曹口傳政事以趙厚鎭爲信川郡守大司成單李晩秀
정조 19년
蔡弘遠以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則先蠶壇雩祀壇祈雨壇司寒壇漢江壇厲壇壇上及四面紅箭門墻垣階砌俱皆無頉南壇壇上及東西南紅箭門墻垣階砌無頉北邊紅箭門柱根石缺傷先農壇壇上及東北紅箭門墻垣階砌無頉西邊紅箭門柱根塗灰剝落南邊紅箭門三枝箭木折傷卽爲修補事分付該監此後看護等節着實擧行事各別申飭之意敢啓傳曰知道
정조 19년
李肇源以義禁府言啓曰檢校待敎徐有榘推考事傳旨啓下而時任閣臣勿爲拿囚留置待命所待開坐捧供載在大典通編矣徐有榘留置待命所之意敢啓傳曰知道
정조 19년
李肇源以義禁府言啓曰平安監司金載瓚狀啓據刑曹覆啓內楚山府使趙興鎭令該府拿問處之事允下矣趙興鎭時在任所云依例發遣府書吏交代後拿來何如傳曰曾聞治聲該邑近爲弊邑宜念其迎送之弊其所經放責在道臣道臣推考該倅罪狀令該曹發緘取招以聞可也
정조 19년
皇朝人子孫忠臣子孫試取御考榜賦三上幼學金在源年三十六本光山居京父副正斗秋朱書百選一件三下進士金文欽年四十九本商山居京父幼學載厚幼學黃載鼎年四十五本昌原居京父令宅祚生員任壽益年三十四本豐川居京父學生尙淹幼學曺晦振年五十八本昌寧居京父兵使允成生員曺鴻振年三十一本昌寧居華城父縣監允邁幼學曺定振年五十六本昌寧居京父通德郞允元以上各紙二卷草次上幼學金履㝢年五十七本安東居洪州父承旨若行幼學南正容年二十九本宜寧居京父通德郞益祚幼學田益龍年四十一本廣州居通津父郡守德雨幼學曺允遇年五十六本宜寧居京父縣監命億幼學洪容默年二十三本南陽居京父郡守述祖以上各紙一卷詩三中幼學金鳳淳年二十二本安東居楊州父參議履安生父牧使履銈朱書百選一件三下幼學金邁淳年二十本安東居京父通德郞履鏽進士金重淳年三十四本安東居京父僉知履規以上各紙二卷次上幼學金履平年三十三本安東居京父奉事順行草次上幼學金履秀年三十五本安東居洪州父生員直行進士李鍾夏年三十四本延安居京父幼學世璞幼學金履實年四十一本安東居京父奉事友行幼學許霖年三十六本陽川居京父府使泓生父學生漸以上各紙一卷
정조 19년
御題尙忠旌武碑賦幼學金在源三上屹豐碑兮忠正古有人曰司馬山河壯於虎蹟雲漢倬於龜頭瞻南汜而激感號以是而旌褒功如彼其盛矣書惟庸其識哉后在上而明明耿一念於褒忠宣武祠之特祭萬東廟之肇創忠其勸而義奬樹大東之風聲在穆陵之盛際曰有臣兮忠武迎關西之翠華掃湖南之黑齒貫窮宙而名高寔中興之宗臣韙若人之功也竊有思於百年唐巡遠之毅烈周方召之狀猷俾將軍兮可忘功三戰而尙紀曰惟忠而惟武稽司勳而銘之回李晟之大略挹徐達之表績表一介而四字遂以名之牲石奇勳冠於太常大義質於蒼昊傳千秋而不泯人與石而齊嵬皇靈濯而命仗武夫洸而芳流雲章爛而寶藻刻之石而念功桓桓兼而烈烈是日也而遐想重恢業而克佐子一人於三韓垂億載而永存紀三尺而奚緩風泉思於片石爛漢濯而日胎瘡痍多於壬癸倘微公則云何功昔日而已彰蹟今年而尤著靑邱煥以日月實賴子之烈兮南有州而眷言石如人而不轉尙乎忠而武烈儼片碣之穹然臣拜手而獻賦仰聖意之攸存
정조 19년
御題夢中常憶跨征鞍詩幼學金鳳淳三中雲海萬峯爭入眼王氣鯷岑立馬看雄心漢家矍鑠援勝籌江東談笑安靑油一枕不遑穩夢裏金鞭鯨海瀾東來志在掃海氛萬里長驅戎馬鞍風塵日漲左海局旌節春高元帥壇扶桑一隅蟻援急萬甲中營熊虎桓春風吹送鴨江帆士女靑邱歌舞歡盈盈盃酒示整暇月隱轅門時夜闌投鞭晉江計萬全縱博澶樓籌一般戎機不忘笑語間受命吾皇心寸丹雄圖輾轉半夜夢路出滄溟千里寬銀鞍騁向碧蹄峽雪鞘揮來淸浿灘將軍日夜不解鞍卉服驕酋應膽寒長纓久擬繫單于一劍何難擒賀蘭邊城月捷指海日東顧皇憂宵旰嘆蔥籠瑞氣占東天太白春光回古壇龍灣喜色兢加額鰐海妖氛應破旰皇威早晩海岱淸提督東征今我官終看一捷掃狂塵萬歲東方基泰磐
정조 19년
乙卯七月二十二日卯時上詣皇壇望拜禮入侍時行都承旨趙尙鎭行左承旨李晩秀右承旨李勉兢左副承旨蔡弘遠右副承旨鄭尙愚同副承旨李肇源記事官趙台榮假注書具得魯記注官金良倜記事官吳泰曾檢校直閣金勉柱南公轍直閣李始源檢校待敎徐有榘以次侍立上具遠遊冠絳紗袍乘輿出集星門至冽泉門外降輿就板位行四拜禮訖敎尙鎭曰進詣壇內奉審仍出冽泉門乘輿由集星門還內諸臣以次退出
정조 19년
乙卯七月二十二日午時上御重熙堂都承旨左副承旨右副承旨入侍時行都承旨趙尙鎭左副承旨蔡弘遠右副承旨鄭尙愚記事官趙台榮記注官金錫泰記事官吳泰曾以次進伏訖上命下御題封敎曰都承旨左副承旨持此御題進詣內閣儒生試取右副承旨軍士房承旨進詣中日廳武士試射可也上曰皇壇祭享時每令儒武參班而今番行禮與正日有異故雖不許參班特以勸飭之意有此試取之擧以此意布諭應試諸人也命退承史以次退出
정조 19년
行都承旨趙尙鎭坐行左承旨李祖承緣故出右承旨李勉兢坐左副承旨蔡弘遠緣故出右副承旨鄭尙愚坐直同副承旨李肇源坐直注書趙台榮仕一員未差假注書具得魯仕直事變假注書李東萬仕
정조 19년
傳于鄭尙愚曰入格儒生入侍
정조 19년
傳于趙尙愚曰右副承旨入侍
정조 19년
傳于鄭尙愚曰顯陵石物修改之役擇日在來月初四日不過霎時爲之者戶判與畿伯進去董役後復命事分付
정조 19년
傳于李勉兢曰今番慈宮陪從武士軍兵等試射放明日待令
정조 19년
鄭尙愚啓曰卽者檢閱吳泰曾謂有身病陳疏逕出原疏纔已退却矣依定式禁推傳旨捧入之意敢啓傳曰聞其事實駭然則駭然而其在絜矩之政宜有參酌分揀待開門牌招入直
정조 19년
傳于鄭尙愚曰守令有闕之代令該曹口傳差出待下批不多日內辭朝其中長津則有履歷聲績人拔例擇差
정조 19년
吏曹口傳政事以南志默爲長津府使吳在鎭爲海州判官李象鼎爲高靈縣監
정조 19년
兵曹口傳政事副司果柳得恭單付
정조 19년
傳于李勉兢曰昨日射居首騎士李濟英有該營哨官陞差之命而聞已曾經云傳旨中以相當職調用改付標
정조 19년
以全羅監司徐鼎修狀啓前水使鄭彦衡自當雜費米木錢區劃會減事判付內啓下備邊司爲旀該閫若此則他閫必有此弊摠理大臣知悉問于該留守詳知卜定諸處如有名以自備弊㫶公私者一竝査出依此例會勘後草記爲良如敎
정조 19년
李肇源以義禁府言啓曰檢校待敎徐有榘今日坐起時依例捧供後出送待命所之意敢啓傳曰知道
정조 19년
禁府啓目奎章閣檢校待敎徐有榘矣原情云云傳旨內辭緣惶恐遲晩日省錄事體何等重大而謄寫之際全不致精筆勢淆亂刀擦狼藉不能檢飭推考罪杖八十收贖奪告身三等私罪奉敎付過放送爲良如敎又啓目檢書官李集箕李功懋兼檢書官成海應等矣原情云云傳旨內辭緣泛稱遲晩竝只刑推得情何如判付啓除刑推議處爲良如敎
정조 19년
乙卯七月二十三日卯時上御熙政堂諸承旨持公事入侍皇朝人子孫忠臣子孫入格儒武人入侍時行都承旨趙尙鎭右承旨李勉兢右副承旨鄭尙愚同副承旨李肇源記事官趙台榮假注書具得魯記注官金良倜記事官吳泰曾直閣李始源幼學金在源金鳳淳進士金文欽幼學黃載鼎生員任壽益幼學曺晦振曺定振生員曺鴻振幼學金邁淳進士金重淳幼學金履㝢南正容田益龍曺允遇洪容默金履平金履秀金履實許霖以次進伏訖上命書公事判付訖上曰儒武以次頒賞行禮畢儒則升殿奏姓名武則階下問名後次次退去可也儒武等頒賞行四拜禮訖金在源進前奏姓名上曰爾賦工幾何在源曰所做爲三百矣上曰他科工何如乎在源曰他工皆稱是矣金鳳淳進前上曰金近淳之弟乎鳳淳曰然矣上曰擧爾顔詩工何如鳳淳曰纔經草土未及多作矣金文欽進前上曰爾是金天欽之改名乎文欽曰然矣上曰爾文太艱深久看方可領解此後務從平順也改名宜矣山川猶不名況天地乎次至曺晦振上曰曺允亨之姪乎晦振曰然矣上曰年幾何晦振曰五十九矣上曰只聞其名不見其面今日初見之矣至曺鴻振上曰爾文體太似浮輕此後加意努力可也至金邁淳上曰擧爾顔熟聞爾文名果多讀乎邁淳曰未能多讀矣上曰多讀朱書爲根本之業可也至金履遇上曰誰之子乎履遇曰故承旨臣金若行之子也上曰乃父之在春坊予有恩遇今日見爾自然感舊矣至田益龍上曰爾以皇朝人子孫被選尤爲貴矣爾須努力期於做科可也上敎黃載鼎曰賦工幾何載鼎曰做千首矣上曰爾不能善作題難故如此乎敎任壽益曰賦工幾何壽益曰做僅爲百矣敎曺定振曰年幾何定振曰五十九矣上曰做賦幾何定振曰所做五百矣敎金重淳曰擧爾顔詩工爲幾重淳曰詩纔做百矣敎南正容曰爾誰之族也正容曰前鳳山郡守南正圭爲臣六寸親矣上曰爾不武而文何也正容曰氣質軟弱不能操弓矣敎曺允遇曰爾昨券呈於一天乎允遇曰然矣上曰年幾何允遇曰五十六矣敎洪容默曰爾是洪養默之弟乎容默曰然矣上曰年幾何容默曰二十三矣上曰昨日應製卽爾自作自筆乎容默曰然矣上曰賦工幾何容默曰做爲二百矣上曰多讀朱書可也敎金履平曰爾曾亦被選於應製乎履平曰曾一次被選矣上曰爾親屬有立朝者乎履平曰宗廟副奉事臣金順行之子也上曰詩工幾何履平曰爲五百矣敎金履秀曰爾誰之族也履秀曰故承旨臣金若行之姪也上曰詩工畿何履秀曰做僅二百矣上曰昨日三十四句何也履秀曰偶然矣敎金履實曰詩工何如履實曰做爲五百矣敎許霖曰詩工幾何霖曰做爲四百矣武士等亦以次奏姓名訖仍命退諸臣以次退出
정조 19년
乙卯七月二十三日巳時上御重熙堂右副承旨入侍時右副承旨鄭尙愚假注書具得魯記注官金錫泰記事官吳泰曾以次進伏訖上曰副提調監劑進去乎尙愚曰提調入來副提調在院矣上曰副提調監劑以進可也仍命退承史以次退出
정조 19년
行都承旨趙尙鎭坐行左承旨李祖承坐行右承旨李亨元坐直左副承旨李勉兢坐右副承旨蔡弘遠坐同副承旨李肇源坐直注書趙台榮仕一員未差假注書具得魯仕直事變假注書李東萬仕
정조 19년
趙尙鎭啓曰左副承旨蔡弘遠今日不爲仕進牌招何如傳曰允未差之代前望單子入之待下批牌招
정조 19년
右尹前望單子入之李祖承落點
정조 19년
以右承旨李亨元牌不進推考傳旨傳于趙尙鎭曰牌不進訖可休矣一番遭彈豈可終身自廢乎此後以李亨元三字牌不進傳旨爲名則勿爲捧入此傳旨亦爲勿施
정조 19년
傳于趙尙鎭曰不然之事初豈提問則敢以無例遮奏不徒此也不識故事不有受敎以無端徑出樣至請禁推尤爲駭然當該承旨遞差
정조 19년
傳于趙尙鎭曰承旨前望單子入之待下批牌招察任
정조 19년
承旨前望單子入之李身晦落點
정조 19년
趙尙鎭啓曰新除授承旨李身晦年限已過何以爲之敢稟傳曰許遞前望單子入之待下批牌招察任
정조 19년
傳于李亨元曰賢關不尊多士之恥士習不古學官之羞今日太學之疏其言則斥邪不似近來替行臺閣事之謬規覽卽賜批追因言端問之東西齋中無行公齋任而齋儒輩擅自治呈疏之頭辭書之以館學儒生云者此自有賢關以來所未有者掌議之領多士體貌反復重於冢宰之摠百官掌議不押班無得爲太學之班況疏擧何等重大而所言之事旣非時日是爭則差待行公後封章有何不可爲此無於前之擧日前批諭之意果安在哉中庸曰修道之謂敎敎者刑政是也今日諸生之事率敎乎不率敎乎謹守聖廟之成憲乎否乎不有昭垂之訓飭不顧侵官之嫌貳而挺身代行掌議之齋生令泮長嚴加施罰後草記身爲師儒之長日見館中創有之事不能先事禁止溺職非細至於一事各疏亦甚如何而事勢有異於向來臺臣所爲比之本事可謂例事而由前由後當有警責當該大司成從重推考此後無掌議而封章者儒生施以太學成典所載之重典泮堂亦用制書有違之律事載之成典
정조 19년
以修撰兪漢寓牌不進罷職傳旨傳于李勉兢曰只推
정조 19년
李勉兢以弘文館言啓曰本館下番闕直事甚未安修撰兪漢寓旣有只推之命卽爲牌招入直何如傳曰允
정조 19년
傳于李肇源曰館直單番已久而修撰兪漢寓聞是實病云與在外人許遞又與未差之代前望單子入之待開門牌招察任行公者旣有三人則連爲單番事體駭然受由外無端不爲入直諸官一竝禁推
정조 19년
李肇源啓曰明日次對兩司當爲進參除在外未肅拜呈告人員竝待開門牌招何如傳曰允
정조 19년
玉堂前望單子入之副應敎尹光普修撰崔獻重韓光植副修撰沈奎魯落點
정조 19년
趙尙鎭以戶曹言啓曰時御所內各司雨漏處修改吉日令日官推擇則今七月二十六日辰時爲吉云以此日時擧行何如傳曰允諸凡推擇皆書日官姓名定式已久惟本曹文書依舊不書後勿如是亦令政院知悉不書日官姓名則勿爲捧入可也
정조 19년
蔡弘遠以都摠府言啓曰今日入直內三廳武兼禁軍及軍兵等中日習射請出標信傳曰置之
정조 19년
蔡弘遠以兵曹言啓曰依傳敎慶尙道別試武士等本道試取後所報矢數別單書之意敢啓傳曰知道
정조 19년
李勉兢以兵曹言啓曰今番宣禧宮擧動時慈宮陪扈正輦陪近仗軍士龍虎營標下軍等鳥銃貫一中二名邊一中七名各木一疋謹依訓局單子判付施賞之意敢啓傳曰知道
정조 19년
李勉兢以壯勇營言啓曰今此北營試放時慈宮陪扈本營各色軍鳥銃貫一中二名邊一中八名各木一疋施賞之意敢啓傳曰知道
정조 19년
李勉兢以訓鍊都監言啓曰今此北營試放時慈宮陪扈本局軍鳥銃邊三中三名各木三疋貫一中邊一中四名邊二中二十五名各木二疋貫一中十九名邊一中一百三十一名各木一疋謹依設行單子判付施賞之意敢啓傳曰知道
정조 19년
李勉兢以摠戎廳言啓曰北營試放時本廳軍兵鳥銃貫一中邊一中二名各木二疋貫一中一名邊一中五名各木一疋施賞之意敢啓傳曰知道
정조 19년
李肇源以義禁府言啓曰頃因慶興府民家失火倉穀被燒該府使金養和罪狀令攸司稟處事狀啓傳敎內該府使勘罪使渠一新改葺一竝安堵然後狀聞拿來嚴處事命下故自備邊司行會該道矣卽見咸鏡監司趙宗鉉狀啓則慶興府失火民戶今旣構屋安堵城門倉舍一齊新建纔已訖役云慶興府使金養和依前下傳敎內辭意發遣府書吏交代後拿來何如傳曰旣經赦典拿處分揀卽其地徒三年代仍置勿移事分付該曹可也
정조 19년
禁府啓目粘連向前李集箕李功懋成海應等亦身爲檢書官莫重奏御文字慢不致察有此欠精之擧溺職之罪有難容恕竝只以此照律何如判付啓依允
정조 19년
生員李重庚進士鄭璞李殷儒洪頤萬李㷞韓性謙生員洪晩榮金相溫李奎鎭進士申秉生員韓錫朝崔照李之牧李燝李勉行沈日魯鄭淞睦黃中沈英錫全一欽李廣度李遠揆李希延李升培李東延崔柱浩李載寬崔默洪仁榮禹升謨許鋼進士柳光鎭趙尙兼丁載錄蔡一揆李東翼尹㥠睦祖文姜顯永吳永欽禹錫謨兪孟煥崔鴻晉權應錫睦允中金重燁申惠淵李是銑李鋐李華延李壽薰黃錫弼李在璣洪樂玄洪錫休韓永溫沈湜鄭弼東李寵億宋暹權質柳石鳴權伋洪起倫洪始杰李鍾夏韓錫倫權柳玉鳴李基善兪京煥韓致奫生員韓錫敏幼學李奎夏兪理煥李基誠沈華錫等疏曰伏以臣等卽殿下陶鑄中物也薰沐於菁莪之澤涵育於棫樸之化誦法周孔服事程朱自勉於日用彝倫之常者庶亦無愧於前脩矣噫在昔五賢得墜緖而倡絶學以標準一世東方之人庶幾家習絃誦人知禮義而挽近以來朝無矜式之賢野乏藏修之士童習白紛不出於科臼功令之業鄕術里塾未聞有孝悌忠信之敎倀倀憒憒不知世間有所謂學問二字譬之下民若無恒産而無恒心而放僻邪侈無不爲己忽然一種邪學出自西洋其說也幽怪誕妄而浸淫陷溺者有之其術也妖幻詭異而誑惑煽誘者多焉聰慧者或泥於曆象度數之巧愚昧者皆動於堂獄禍福之誘諺翻而言傳株連而蔓延者寔繁其徒流毒之弊甚至於燒祠版而廢亨祀自滅其天彝冒鈇鉞而樂刑禍不畏乎邦憲結爲徒黨匿作窩藪鄕隣斥絶而莫之戢焉邦國誅殛莫之悛焉噫嘻此何變也昔孟子闢楊墨爲無父無君然楊墨亦未嘗顯然自命以無父無君孟子獨知其兼爲我之弊終至於無父無君而後已故特先事而預言之耳至於邪學卽其發軔納頭早已肆然自標於無父無君之地又何待於流弊之若是若彼乎殿下聖學崇明卓越千古上溯洙泗下接濂洛囿一世於範圍之內導萬民於軌轍之中彼蚩蚩蠢蠢不識不知者雖或有干天憲而牿天良者此不過爝火之於太陽點雪之於洪爐苟禁之有道自當隨變隨滅咸底太和之域誠無足慮者雖然不懲於乙巳而有辛亥之事不懲於辛亥而有向來之事彼皆殿下之赤子何苦爲是耶蓋朝家處分每殲厥巨魁罔治脅從也故終不止息誠欲拔本而塞源鋤治而櫛括則必也坊坊曲曲嚴査密察雖匹夫匹婦無或放過使縣邑之長鄕塾之師誘掖曉譬使之感化刑訊懲治使之畏戢如是而有頑如木石迷甚豚魚悍然干刑而樂禍者誅之殛之劓殄滅之使人鬼不得雜糅華夷不得混處然後申之以孝悌之義養之以中正之化則其成效必有可觀者而噫彼浸染不返愚騃蔑識之類聚頭匿影夜書相隨者難保其必無況湖右湖南歲歲捕治尙未絶種此皆禁綱終涉疎闊法令久或弛緩而然也向者捕廳之事臣等近始聞之則窩窟打破刑章嚴正而若一番誅戮遂置相忘之域則安知日後又無何樣變怪出於何日乎廟堂之行會旣嚴法府之察治未懈則臣等布韋之賤顧何必刺口與論於當世之事而至於此事係斯文消長之幾關吾道隆替之運臣等亦安能默然而已乎噫異端之所以漸熾職由正學之不明如人元氣內實則風邪何從而外襲乎繩趨而尺步談經而說禮交相勉勵庶期對揚乎聖人之休命而若其鼓舞振作之方亦惟在風敎之導掖於乎使今之人誠純然一出於程朱之門信之如天地愛之如父母則初安有荒奇奰譎之學得以接跡於斯世哉凡諸名物衆數之末亦必務去其纖巧不經之術然後方可以防微杜漸伏願殿下淵然深思亟恢轉移之方使堯舜周孔之道燦然復明於今世而幽陰慝之學廓然消滅於卽地無俾易種于玆不勝大願臣等方與齋中諸生合聲聯籲之際見其疏本則滿紙張皇專事構勒拖及平人混歸邪黨名雖扶正斥邪而意實乘機誣人臣等重爲世道慨然也玆不得不相率各陳惟聖明察焉臣等無任云云答曰省疏具悉爾等扶正斥邪之奏言則足聽文亦可讀可謂不負列朝作育之功化極庸嘉乃欲斥邪論宜扶正學外似迃遠中有妙理爾等莫以年來朝廷之所以禦之者謂近於太雍容日計月計歲以計之當使彼淫之私卒無以勝夫天理之公爾等退講聖賢之學
정조 19년
乙卯七月二十四日辰時上御暎花堂右承旨同副承旨入侍時右承旨李勉兢同副承旨李肇源記事官趙台榮記注官金錫泰記事官吳泰曾以次進伏訖上命書傳敎曰嶺南武士之特命抄上意在奬勸自兵曹先試者六人今日親試彦陽閑良朴道謙鐵箭俱過一百四十四五步柳葉箭貫二中小布二中每技輒皆入格其餘宜寧閑良李必榮鐵箭遠射尙州閑良張光麟鄭命恒小布多中竝直赴殿試許付秋榜而朴道謙放榜後單付守門將以爲激勸遐方之地晉州閑良趙沆騎芻小布鞭芻講俱入而皆未優等直赴會試今番抄上惟趙沆爲生六臣趙旅之後云而餘非望族以鄒魯大地方暴虎之强豈患無人而所謂抄上未免塞責雖念隗始之意有此賜第除官之擧而所薦異於所求其時抄上之道帥臣姑不論勘以望族可合奬用者各別勸課趁後式年更爲抄上事令廟堂嚴飭該道大抵射藝之鐵箭猶製體之策文苟熟於此平弓易矣秋榜亦當出鐵箭預令知悉上曰右尹前望單子入之待下批牌招察任出榻敎命退承史以次退出
정조 19년
乙卯七月二十四日申時上御重熙堂左承旨入侍時行左承旨李亨元假注書具得魯記注官金錫泰記事官吳泰曾以次進伏訖上命書傳敎曰朝者移除未免錯認而區處追聞事實處義太過所謂年前事名姓不擧語言沒捉則何執而爲嫌宜乎大臣之禁飭經退左副承旨蔡弘遠從重推考前承旨李祖承仍任牌招察任仍命退承史以次退出
정조 19년
行都承旨趙尙鎭病行左承旨李祖承坐直行右承旨李亨元坐左副承旨李勉兢坐直右副承旨蔡弘遠坐同副承旨李肇源坐注書趙台榮仕一員未差假注書具得魯仕直事變假注書李東萬仕
정조 19년
傳于李祖承曰諸承旨持公事入侍
정조 19년
李勉兢啓曰卽者議政府錄事來言左議政兪彦鎬以爲筵敎之下震懍罔措求死不得走伏金虎門外恭竢鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 19년
李肇源啓曰卽者義禁府都事來言左議政兪彦鎬今方待命於金吾門外云係是大臣去就敢啓傳曰知道
정조 19년
李勉兢啓曰左議政兪彦鎬又使錄事來言雖伏承勿待命之敎而罪負未勘之前不敢晏然退歸仍爲胥命云又納命召何以爲之敢稟傳曰勿待命事遣史官傳諭仍傳命召
정조 19년
以大司諫閔台爀牌不進傳旨傳于李肇源曰許遞
정조 19년
以副應敎尹光普修撰韓光植副修撰沈奎魯等牌不進罷職傳旨傳于李亨元曰只推
정조 19년
李肇源啓曰大司憲李義弼執義尹序東持平洪克浩牌不進掌令申史澳在外持平洪時溥受由掌令一員未差監察茶時之意敢啓傳曰知道
정조 19년
傳于李祖承曰未識本情略施譴責及見問啓始知過中人誰無過改之爲貴設有一二編簡之涉眼者特緣於務奇況旣悟而力斥則可謂橫渠之徒也坐於酸醎之不適爲惡之者乘時投石而任地戕棄亦非心兮本虛應物無跡之道旣知其本情且當此時豈可不思湔沸之方乎前判書李家煥敍用仍差校正之任牌招察任
정조 19년
李祖承啓曰校正堂上李家煥時無職名令該曹口傳付軍職何如傳曰允
정조 19년
兵曹口傳政事副司直李家煥單付
정조 19년
以校正堂上李家煥牌不進推考傳旨傳于李祖承曰强迫非所以禮使委置有違於甄用宜有一番出場之節拍敍其罷而仍其任則往役所重叩謝爲急顚倒承召道理則然納牌不進猶不敢爲在家不進豈成說乎忠州牧使除授當日辭朝時任牧使遞付京職